*Tvättlina – Pyykkinaru* -taideteos Pohjoisesplanadin varrella
**Tvättlina – Pyykkinaru**, tunnettu suomeksi myös nimillä **Pyykkinaru** (pohjoissaameksi *Bivttasbáddi*), **Pyykkinaru sateenkaaren väreissä** (ruots. *Tvättlina i regnbågens färger*, engl. *Washing Lines in the Colors of the Rainbow*) ja **Pyykkinaru sateenkaaren väreissä – ystävällinen ele** (ruots. *Tvättlina i regnbågens färger – en vänlig gest*) on normikriittinen yhteisötaideprojekti, jonka loivat artistit Heidi Lunabba ja Ilar Gunilla Perssen vuonna 2014 Jeppis Priden yhteydessä. Taideprojektin tarkoituksena on viestittää käsityön keinoin seksuaali- ja sukupuolivähemmistöille, että yhteiskunnassa on paljon ihmisiä, jotka tukevat heitä, vaikka tämä ei ole aina ilmiselvää.

Tausta
------

Pietarsaaren raatihuone vuonna 2018
Vuonna 2014 järjestettiin Pietarsaaren ensimmäinen ja Suomen ensimmäinen ruotsinkielinen pridefestivaali *Jeppis Pride*. Pieni joukko pietarsaarelaisia protestoivat äänekkäästi mm. tapahtuman uutisointia paikallisissa lehdissä ja suunniteltua sateenkaarilippujen käyttöä raatihuoneen ja kaupungintalon edessä. Ensimmäistä Julkisen sanan neuvosto tuomitsi, koska pridetapahtuman vastustajat yrittivät rajoittaa Österbottens Tidningin toimituksen sananvapautta ja painostaa sitä lopettamaan uutisoinnin uhkaamalla lehteä tilausboikotilla siitä huolimatta, että toimitus oli uutisoinnissaan noudattanut sekä hyvä lehtimiestapaa että journalistin ohjeita. Toiseen reagoivat Lunabba ja Perssen ja he loivat kaikille yhteisen osallistavan taideprojektin *Tvättlina – Pyykkinaru*, jossa otetaan kaapeista yksi- tai monivärisiä vaatteita tai muita tekstiilejä sateenkaaren värein ja ripustetaan niitä pyykkinarulle esimerkiksi omalla pihalla, julkisessa paikassa tai kaupan ikkunassa.

Kaapista ulos
-------------

*Tvättlina – Pyykkinaru* Unioninkadun yli Helsingissä
Lunabba ja Perssen kuvailevat projektin olevan kaapista ulos tulemista sekä kirjaimellisesti että kuvaannollisesti. Kirjaimellisesti kun valitaan vaatekaapista vaatteita pyykkinarua varten. Kuvaannollisesti koska ripustamalla näitä vaatteita pyykkinarulle projektiin osallistuja tulee ikään kuin ulos kaapista naapureille ja yhteiskunnalle ihmisenä, joka tukee seksuaali- ja sukupuolivähemmistöjen oikeutta olla oma itseään ja joka tahtoo suvaitsevampaa yhteiskuntaa. Tällä tavalla voi myös sanattomasti, mutta julkisesti ja näkyvästi viestittää joka paikkakunnan pienelle äänekkäälle homofoobiselle joukolle, että tällaista ei suvaita samalla kun viestittää HBLTQ+-ihmisille, että paikkakunnassa on paljon hyväntahtoisia ja suvaitsevia ihmisiä ja yrityksiä. Projektissa myös kehotetaan ihmisiä ottamaan valokuvia paikallisista sateenkaaripyykkinaruista lataamaan kuvat internettiin erikielisillä hashtageilla. Näin *kaapista ulos tuleminen* myös laajenee nettiin ja kuka tahansa ympäri maailman voi osallistua projektiin.

Sijainnit
---------

Tvättlina – Pyykkinaru vuoden 2015 Helsinki Pride
*Tvättlina – Pyykkinaru* -projekti on vuosien aikana nähty pohjoismaiden eri pridetapahtumien yhteydessä, eri näyttelyissä ja eri tapahtumissa. Ensimmäisenä Pietarsaaren jälkeen taideprojekti siirtyi Kaarasjoelle, jossa 29.–31.5.2015 järjestettiin maailman toinen Sápmi Pride. Kaarasjoella pyykkinaruja oli sekä Pridetalon että Pridelaavun ulkopuolella ja sisällä sekä runsaasti ympäri kylää. Sen lisäksi pridekulkueen osallistujat kantoivat mukanaan yhtä pyykkinarua läpi kylän.

Lähteet
-------

1. ↑  Frilander, Aino: Helsinkiläisiä kehotetaan ripustamaan tällä viikolla pyykkinsä sateenkaaren väreissä *Helsingin Sanomat*.  22.6.2015. Viitattu 4.7.2021.
2. 1 2 3  Vähäsarja, Sari: Sateenkaaren väreissä hehkuva pyykkinaru kertoo tuesta Jeppis Pridessä *Yle Uutiset*.  27.5.2014. Viitattu 4.7.2021.
3. 1 2  Latvala, Johanna: Pietarsaaren Pride-uutisointi suututtaa – lehteä syytetään hysterian ja homopropagandan levittämisestä *Yle Uutiset*.  13.8.2014. Viitattu 4.7.2021.
4. ↑  Kyheröinen, Joni: Jakobstad flaggar med regnbågens färger *Svenska Yle*.  26.05.2014. Viitattu 4.7.2021. (ruotsiksi)
5. ↑  Vikman, Kjell: KD vill slippa flaggning under Jeppis Pride *Svenska Yle*.  28.05.2014. Viitattu 4.7.2021. (ruotsiksi)
6. 1 2 3 4  Södergård, Andrea: Lågmäld aktivism på Titanik *Åbo Underrättelser*.  7.8.2015. Viitattu 4.7.2021. (ruotsiksi)
7. 1 2  Lakkala, Aletta: Máilmmi nubbi Sápmi Pride ordnejuvvo vahkuloahpa Kárášjogas – Mielde earret eará Erland Elias ja Maxida Märak *Yle Sápmi*.  26.5.2015. Viitattu 4.7.2021. (pohjoissaameksi)
8. ↑  Haarala, Joona: Turussa protesti taideilkivallalle: sateenkaaren värisiä vaatteita narulle ympäri kaupunkia *Yle Uutiset*.  15.8.2015. Viitattu 4.7.2021.
9. ↑  Titanik-gallerian sateenkaaripyykkinarut rikottu toistamiseen jokirannassa *Aamuset*.  15.8.2015. Viitattu 4.7.2021.
10. 1 2  Kuhmunen, Merethe: Visar stöd för HBTQ personer med regnbågsfärgade kläder *Sameradion & SVT Sápmi*.  29.5.2015. Viitattu 4.7.2021. (ruotsiksi)
11. ↑  Ivdnás márkan *NRK Sápmi*. Viitattu 4.7.2021. (pohjoissaameksi)
12. 1 2  Larsson, Carl-Gøran, Wilhelmsen, Mattis ja Nystad, Berit: Sápmi Pride-deltaker: – I dag vil jeg være ekstra crazy *NRK Sápmi*.  30.5.2015. Viitattu 4.7.2021. (norjaksi)